GISKE – TEN VISITS, TEN SONGS


Ti ganger tok Rune Berg toget fra Oslo til Giske for å skrive låter med fetteren Alex Rinde. Hvert besøk resulterte i en ny sang.

Resultatet er samlet på albumet Ten Visits, Ten Songs, som slippes 13. november.

GISKE består av tre tidligere medlemmer av The Margarets – et av 2000-tallets mest kritikerroste norske gitarpopband. De skimrende Rickenbacker-gitarene og karakteristiske vokalharmoniene på dette albumet sender tankene tilbake til gamlebandet.  

Låtene ble skrevet på loftet i Gulehuset, der Rinde bor. Og tekstene ble ført inn i den samme skriveblokken de to brukte da de skrev sine første låter sammen på 90-tallet.  

«Da vi startet, trodde jeg plata kom til å bli akustisk og folk-preget, som den forrige. Men alle kreative prosesser lever sitt eget liv, og denne gangen endte vi opp med et mer elektrisk og drivende lydbilde», sier Rune Berg.   

«Hvis det første albumet vårt føltes som en rusletur rundt øya, er dette en litt annerledes tur. Vi rusler rundt den samme øya, men 11 år senere. Enkelte ting har endret seg for alltid, andre ting blir ved oss», sier Alex Rinde.  


Sjanger: Alternativ pop / 90-talls indie / folkrock 
Utgiver: Lydbroderiet plateselskap



BIOGRAFI:
ET LIVSLANGT MUSIKALSK SAMARBEID

En solrik morgen på forsommeren 1991, under en sykkeltur rundt Giske, bestemte fetterne Alex Rinde og Rune Berg seg for å starte band. Senere samme dag skrev de sine to første sanger.

«Epitaph» og «Fuck Forever (After All It Makes the World Go ‘Round)» ble kanskje ikke stående som påler i musikkhistorien, men samarbeidet var i gang. Gjennom årene har de spilt sammen i en rekke band og konstellasjoner – noen kortvarige, andre i årevis – men de har aldri sluttet å skrive musikk sammen.

Det mest kjente av disse bandene er The Margarets, som solgte til gull og hadde fire topp ti-plasseringer på VG-lista mellom 2002 og 2008. Naboen Ronnie MAG Larsen ble med som perkusjonist tidlig på 1990-tallet, og var senere med på å starte GISKE.

GISKE platedebuterte i 2015. Bandnavnet er hentet fra den lille øya der Berg, Rinde og Larsen vokste opp, på spissen av Sunnmøre, med bare 610 innbyggere.

13. november slipper GISKE sitt andre album: Ten Visits, Ten Songs.



GISKE
Alex Rinde: vokal
Rune Berg: gitar, tangenter, bass, perkusjon, kor
Ronnie MAG Larsen: perkusjon

MEDVIRKENDE 
Maria Due: kor 
Ada Voldheim Hide: kor 
Johnny Palmar Hide: kor 
Simen Mæhlum: trommer
Åge Reite: tangenter
Asbjørn Ribe: tangenter
Dag-Magnus Samuelsen: kor 
Jørund Fluge Samuelsen: munnspill
Per Amund Solberg: bass
Marius Stegegjerde-Kristiansen: kor 
Lise Sørensen: stryk 
Marie Tveiten: kor, gitar

Tekst og musikk: Alex Rinde og Rune Berg 
Produsent: Rune Berg
Innspilt i Ocean Sound og Lydbroderiet
Mikset i Lydbroderiet
Lydteknikere: Henning Svoren og Rune Berg
Mastering: George Tanderø

